POROČILO KOMISIJE EVROPSKEMU PARLAMENTU IN SVETU

o izvajanju pooblastila za sprejemanje delegiranih aktov, prenesenega na Komisijo v skladu z Direktivo 2004/109/ES z dne 15. decembra 2004

1.Uvod

Z Direktivo 2004/109/ES Evropskega parlamenta in Sveta z dne 15. decembra 2004 o uskladitvi zahtev v zvezi s preglednostjo informacij o izdajateljih, katerih vrednostni papirji so sprejeti v trgovanje na reguliranem trgu, in o spremembah Direktive 2001/34/ES so določene zahteve v zvezi z razkritjem periodičnih in tekočih informacij o izdajateljih, katerih vrednosti papirji so sprejeti v trgovanje na reguliranem trgu v EU.

Z Direktivo 2010/78/EU z dne 24. novembra 2010 je bila spremenjena Direktiva 2004/109/ES, na Komisijo pa so bila prenesena pooblastila za sprejemanje delegiranih aktov, kakor je navedeno v členu 2(3), členu 5(6), členu 9(7), členu 12(8), členu 13(2), členu 14(2), členu 17(4), členu 18(5), členu 19(4), členu 21(4), členu 23(4), členu 23(5) in členu 23(7) Direktive 2004/109/ES. Ta pooblastila so se prenesla na Komisijo za obdobje 4 let od 4. januarja 2011 do 3. januarja 2015.

2.Pravna podlaga

To poročilo se zahteva v skladu s členom 27(2a) Direktive 2004/109/ES. V skladu s tem členom Komisija pripravi poročilo v zvezi s prenosom pooblastil v zadnjih šestih mesecih pred koncem štiriletnega obdobja. V tem poročilu bo zajeto obdobje od 4. januarja 2011 do 3. oktobra 2015.

3.Izvajanje prenosa pooblastil

V celotnem obdobju poročanja je Komisija izvajala samo pooblastila iz člena 23(4). Sprejeti so bili naslednji delegirani akti:

Delegirana uredba Komisije (EU) št. 310/2012 z dne 21. decembra 2011 o spremembi Uredbe (ES) št. 1569/2007 o določitvi mehanizma za ugotavljanje enakovrednosti računovodskih standardov izdajateljev vrednostnih papirjev iz tretjih držav v skladu z direktivama 2003/71/ES in 2004/109/ES Evropskega parlamenta in Sveta;

S to delegirano uredbo je Komisija posodobila pogoje, določene v Uredbi (ES) št. 1569/2007, za sprejetje računovodskih standardov tretje države za omejeno časovno obdobje. Z delegirano uredbo je bilo do 31. decembra 2014 podaljšano tudi omejeno obdobje, v katerem se lahko uporablja mehanizem za priznavanje enakovrednosti splošno sprejetim računovodskim načelom (GAAP) tretjih držav.

Delegirana uredba Komisije (EU) 2015/1605 z dne 12. junija 2015 o spremembi Uredbe (ES) št. 1569/2007 o določitvi mehanizma za ugotavljanje enakovrednosti računovodskih standardov izdajateljev vrednostnih papirjev iz tretjih držav v skladu z direktivama 2003/71/ES in 2004/109/ES Evropskega parlamenta in Sveta.

S to delegirano uredbo je bilo do 31. marca 2016 podaljšano omejeno obdobje, v katerem se lahko uporablja mehanizem za priznavanje enakovrednosti splošno sprejetim računovodskim načelom tretjih držav.

Na podlagi mehanizma, določenega v Uredbi št. 1569/2007, je Komisija za omejeno obdobje do 31. marca 2016 priznala splošno sprejeta računovodska načela Republike Indije kot enakovredna mednarodnim standardom računovodskega poročanja v Uniji.

Treba je opozoriti, da je Komisija sprejela večino izvedbenih določb v zvezi z Direktivo 2004/109/ES z Direktivo Komisije 2007/14/ES z dne 8. marca 2007. V obdobju poročanja se Komisiji ni zdelo potrebno spremeniti določb Direktive 2007/14/ES. Zato večina pooblastil iz člena 27(2a) ni bila uporabljena. Vendar je nujno, da Komisija ohrani sedanji obseg pooblastil za sprejemanje delegiranih aktov, da se po potrebi izboljša delovanje Direktive 2004/109/ES in da se bo mogoče hitro odzvati na morebitne spremembe na trgu.